WB-toernooi: Statistieke en ontledingSiya Kolisi ontvang ‘n trofee na die Springbokke se oorwinning van 41-7 oor Japan op 6 September. Foto: (AP Photo/Eugene Hoshiko) Die Nieu-Seelandse webtuiste stuff.co.nz het ŉ baie interessante studie gedoen oor die topagt-spanne se vertonings sedert 2015 se Wêreldbekertoernooi tot ná vanjaar se WB-opwarmwedstryde. Die All Blacks gee in die meeste gevalle die toon aan, hoewel Engeland, Ierland en Wallis in een of twee afdelings hul neuse voor die All Blacks gekry het, terwyl die Springbokke en die Wallabies in baie gevalle aan die agterspeen suig. Daar is steeds ŉ wye kloof tussen die All Blacks en die Bokke, hoewel daar ŉ punteverskil van net een punt (107 teenoor 106) in die spanne se laaste vier toetswedstryde was. Die Bokke het een daarvan gewen (36 – 34), een was gelykop (16 – 16) terwyl die All Blacks met net 32 – 30 en 25 – 24 geseëvier het. Vandaar die nuwe optimisme in die Springbokkamp. Die All Blacks het tussen 2014 en verlede week se kragmeting met Tonga 39 van hul 47 toetswedstryde gewen, ses verloor en twee keer gelykop gespeel vir ŉ wenpersentasie van 83%. Hulle het ook die meeste drieë gedruk (5.34 per wedstryd), maar Engeland (83) het een minder drie as hulle afgestaan. Die Bokke kon net 22 van hul 44 toetse gewen, het 19 keer verloor en drie keer gelykop gespeel vir ŉ wenpersentasie van slegs 50%. Bygesê, dit was in die donkerste dae van Springbok‑rugby, met Allister Coetzee wat afrigter was en die Bokke byvoorbeeld met 57 – 0 deur die All Blacks in Albany afgeransel is. * Ander nuus uit Japan is dat Wallis met balle oefen wat vol babaolie gesmeer is, in emmers water gedompel is en met kleeflint toegeplak is om die hitte en hoë humiditeit (wat die balle seepglad maak) te bowe te probeer kom. * Dan laat die Engelse afrigter, Eddie Jones, sy hakers bokshandskoene aantrek om die bal in lynstaanoefeninge in te gooi. Die Engelse losskakel Owen Farrell, het volgens die hulpafrigter, John Mitchell, glo ook sy verdedigingstegniek aangepas om toe te sien dat hy nie met geelkaarte vir hoë en gevaarlike duikslae gestraf word nie. * Die Skotte het hul spelers se eetplanne met ryskoekies en biltong aangevul en dan hou die Bokke se ondersteuningspan die spelers se gewig baie fyn dop nadat Jesse Kriel verlede week in ŉ oefening vier kilogram verloor het en Duane Vermeulen in die naweek se oefening drie kilogram in die hitte afgeskud het.